บลจ.กรุงไทยออกกองทุนซื้อหุ้นเหมืองทองและโลหะมีค่า
บลจ.กรุงไทย ออกกองทุนซื้อหุ้นเหมืองทองและโลหะมีค่า ระหว่างวันที่ 10 -17 พ.ย. นี้
9 พ.ย. 2553

บลจ.กรุงไทย ออกกองทุนซื้อหุ้นเหมืองทองและโลหะมีค่า ระหว่างวันที่ 10 -17 พ.ย. นี้
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย  กล่าวว่า บริษัทจะเปิดจำหน่ายกองทุนเปิดเคแทม เวิลด์ โกลด์ แอนด์ เพรเชียส เอคควิตี้ ฟันด์ (KT-Precious) ระหว่างวันที่ 10 -17 พ.ย. โดยกองทุนเปิดเคแทม เวิลด์ โกลด์ แอนด์ เพรเชียส เอคควิตี้ ฟันด์ เน้นลงทุนกองทุน Franklin Gold and Precious Metals Fund ที่มีนโยบายลงทุนในตราสารทุนของบริษัททั่วโลกที่ดำเนินธุรกิจด้านการสำรวจ สกัด หรือแปรรูปทรัพยากรธรรมชาติที่เป็นทองคำและโลหะมีค่า เช่น แพลทินัม พาลาเดียม และ เงิน เป็นหลัก  
“กองทุนดังกล่าวมีความน่าสนใจ เนื่องจากช่วยเพิ่มโอกาสรับผลตอบแทนจากการลงทุนในบริษัทที่ผลิตทองคำและโลหะมีค่า แทนการลงทุนในทองคำแท่งโดยตรง เนื่องจากหุ้นบริษัทโลหะมีค่าเหล่านี้มักมีผลตอบแทนที่เป็นไปในทิศทางเดียวกันกับผลตอบแทนของโลหะมีค่าอ้างอิง แต่มีต้นทุนการซื้อขายและการจัดเก็บในระดับที่ต่ำกว่า นอกจากนี้ผู้ลงทุนในกองทุนยังมีโอกาสได้รับประโยชน์จากผลประกอบการของบริษัท ที่เกิดจากการพัฒนาเหมือง การขยายตัวของอัตราการผลิตและความสำเร็จในการขุดค้น เป็นต้น” นายสมชัย กล่าว 
สำหรับแนวโน้มการสร้างผลกำไรในระยะยาวนั้น จากการที่ปริมาณทองคำที่ออกสู่ตลาด มีน้อยกว่าความต้องการใช้ทองคำที่ยังคงมีแนวโน้มสูงขึ้น ราคาทองคำจึงมีโอกาสปรับตัวเพิ่มขึ้นได้ในระยาวโดยเฉพาะอย่างยิ่งในตลาดเกิดใหม่ ส่งผลให้ธุรกิจที่เกี่ยวเนื่องกับทองคำและโลหะมีค่ามีความน่าสนใจในระยะยาว
นายปวิณ รอดลอยทุกข์ ผู้อำนวยการฝ่ายบุคคลธนกิจ ธนาคารซิตี้แบงก์ ในฐานะตัวแทนสนับสนุนการขาย กล่าวเสริมว่า ทองคำได้รับผลดีจากการที่ตลาดคาดว่า ธนาคารกลางสหรัฐฯ และธนาคารกลางประเทศหลักอื่นๆ จะประกาศใช้มาตรการ QE ซึ่งจะส่งผลโดยนัยต่อ ค่าเงินสกุลหลักโดยเฉพาะดอลลาร์สหรัฐ ให้ลดลงเมื่อเทียบกับค่าเงินสกุลทางเลือก เช่น ทองคำ  
“เราได้ทำการปรับประมาณการราคาทองคำในระยะสั้นและกลางขึ้นเป็น 1,450 เหรียญ/ออนซ์ และคาดว่าทองคำยังจะปรับตัวสูงขึ้นต่อไปได้ อย่างไรก็ดี ถ้าเศรษฐกิจโลกกลับมาเติบโตและ มาตรการกระตุ้นเศรษฐกิจต่างๆ เริ่มส่งผล ราคาทองคำอาจจะปรับฐานได้” นายปวิณ กล่าว